‘Stroper’ byt polisie in poging om te ontsnapDie perlemoen wat op beslag gelê is. (Foto: Facebook/ Overstrand-munisipaliteit) ŉ Beweerde perlemoenstroper het Vrydag ŉ polisieman op die vinger gebyt in ŉ poging om inhegtenisneming te ontwyk. Wetstoepassingsowerhede van Overstrand-munisipaliteit in die Wes-Kaap was op patrollie saam met lede van die polisie se K9-eenheid en die departement van bosbou, visserye en omgewingsake, toe hulle ŉ verdagte voertuig opmerk. “Die grys enkelkajuitbakkie was op pad in ŉ stil straatjie in Bettysbaai, maar die bestuurder het skielik gestop en ŉ U-draai gemaak toe hy wetstoepassers gewaar,” het Lindile Ntsab, adjunkburgemeester van die Overstrand-munisipaliteit in ŉ verklaring gesê. “Die voertuig het weggejaag en beamptes het dit agternagesit tot in ŉ doodloopstraat. Die bestuurder het uitgespring en probeer weghardloop, maar beamptes het agter hom aangehardloop en hom gevang.” Terwyl lede van die polisie die man in hegtenis geneem het, het hy hard op ŉ polisiebeampte se vinger gebyt. “Wetstoepassers het 96 stuks perlemoen in die bakkie gekry en die bestuurder, bakkie én perlemoen is na die Kleinmond-polisiestasie geneem, waar ŉ saak van onwettige stropery teen hom ingedien is.” Die polisieman is nie ernstig beseer nie.